**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 11 Νοεμβρίου 2022, ημέρα Παρασκευή και ώρα 10.20΄, στην ΑίθουσαΓερουσίας **του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου της, κ. Γεώργιου Βλάχου, με θέμα ημερήσιας διάταξης τη «Συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης και Επενδύσεων «Ενσωμάτωση της Οδηγίας (ΕΕ) 2019/882 του Ευρωπαϊκού Κοινοβουλίου και του Συμβουλίου της 17ης Απριλίου 2019 σχετικά με τις απαιτήσεις προσβασιμότητας προϊόντων και υπηρεσιών και άλλες επείγουσες διατάξεις για την ενίσχυση της ανάπτυξης». (2η συνεδρίαση - ακρόαση εξωκοινοβουλευτικών προσώπων).

Στη συνεδρίαση παρέστησαν o Αναπληρωτής Υπουργός Ανάπτυξης και Επενδύσεων, κ. Νικόλαος Παπαθανάσης, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους, επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ.: Βασίλειος Κούτσιανος, Γενικός Γραμματέας της Εθνικής Συνομοσπονδίας Ατόμων με Αναπηρία (ΕΣΑμεΑ), Γεώργιος Χρηστάκης, Γενικός Γραμματέας του Πανελληνίου Συλλόγου Παραπληγικών, Χαράλαμπος Χουρδάκης, εκπρόσωπος της Γραμματείας της Συντονιστικής Επιτροπής Αγώνα Αναπήρων (ΣΕΑΑΝ), Στέφανος Γεωργιάδης, μέλος της ΔΕ της Κεντρικής Ένωσης Επιμελητηρίων Ελλάδος (ΚΕΕΕ) – υπεύθυνος Εξωστρέφειας και Δημοσίων Σχέσεων, Γιώτα Παπαρίδου, Πρόεδρος του Δ.Σ. του Συνδέσμου Επιχειρήσεων Πληροφορικής και Επικοινωνιών Ελλάδας (ΣΕΠΕ), Νικόλαος Τσεμπερλίδης, Πρόεδρος του Κέντρου Προστασίας Καταναλωτών (ΚΕΠΚΑ), Αντώνιος Μέγγουλης, νομικός σύμβουλος και Διευθυντής της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ), Γεώργιος Λυσσαίος, εκτελεστικός Διευθυντής του Συνδέσμου Βιομηχανιών Πλαστικών Ελλάδος (ΣΒΠΕ) και Άνθιμος Μπιτάκης, Δήμαρχος Αμυνταίου.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ανδριανός Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γκίκας Στέφανος, Καιρίδης Δημήτριος, Καρασμάνης Γεώργιος, Κεφαλογιάννη Όλγα, Κόλλιας Κωνσταντίνος, Μπουκώρος Χρήστος, Οικονόμου Βασίλειος, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Φόρτωμας Φίλιππος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος-Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Τζάκρη Θεοδώρα, Χαρίτσης Αλέξανδρος (Αλέξης), Γκόκας Χρήστος, Πάνας Απόστολος, Πουλάς Ανδρέας, Λαμπρούλης Γεώργιος, Αβδελάς Απόστολος, Αρσένης Κρίτων - Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Καλημέρα, κυρίες και κύριοι συνάδελφοι.

Αρχίζει η συνεδρίαση της Διαρκούς Επιτροπής Παραγωγής και Εμπορίου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης και Επενδύσεων, με τίτλο «Ενσωμάτωση της Οδηγίας (ΕΕ) 2019/882 του Ευρωπαϊκού Κοινοβουλίου και του Συμβουλίου της 17ης Απριλίου 2019 σχετικά με τις απαιτήσεις προσβασιμότητας προϊόντων και υπηρεσιών και άλλες επείγουσες διατάξεις για την ενίσχυση της ανάπτυξης».

Σήμερα θα έχουμε την δυνατότητα να ακούσουμε τους εκπροσώπους των φορέων. Τους καλωσορίζουμε όλους και ξεκινούμε αμέσως με τον κύριο Βασίλειο Κούτσιανο, Γενικό Γραμματέα της ΕΣΑμεΑ.

**ΒΑΣΙΛΕΙΟΣ ΚΟΥΤΣΙΑΝΟΣ (Γενικός Γραμματέας της Εθνικής Συνομοσπονδίας Ατόμων με Αναπηρία (ΕΣΑμεΑ)):** Καλημέρα, κύριε Πρόεδρε, κύριοι Βουλευτές, κύριε Υπουργέ.

 Για εμάς η ενσωμάτωση της Οδηγίας είναι πάρα πολύ σημαντική. Αντιλαμβανόμαστε όλοι ότι προσβασιμότητα των υπηρεσιών και των προϊόντων είναι μία ικανή και αναγκαία συνθήκη για την κοινωνική ένταξη των ατόμων με αναπηρία και τη συμμετοχή τους στην κοινωνική ζωή. Ωστόσο, επί του σχεδίου νόμου, έχουμε αποστείλει αναλυτικό υπόμνημα με τις προτάσεις μας, ανά άρθρο, για να μην καταχραστώ τον χρόνο σας, επειδή ο όγκος του εγγράφου είναι πάρα πολύ μεγάλος. Ούτως ή άλλως, θα έχουν την δυνατότητα τα μέλη της Επιτροπής να επεξεργαστούν τις προτάσεις μας και να τις εντάξουν στο νομοσχέδιο. Η αλήθεια είναι ότι δεν έχουν ενταχθεί οι περισσότερες από τις προτάσεις που έχουμε καταθέσει.

Πριν ξεκινήσω, επιγραμματικά να αναφέρω, ότι θα πρέπει επιτέλους να θεσπιστεί, όπως έχει δεσμευτεί ο Υπουργός, το Εθνικό Σήμα Προσβασιμότητας, τόσο για τα αγαθά, τα προϊόντα και τις υπηρεσίες, όσο και για τα τεχνικά έργα, όπως επιτακτικά έχει αναφερθεί και από την Ευρωπαϊκή Επιτροπή, γιατί τα συστήματα στη νέα προγραμματική περίοδο ελέγχου και αξιολόγησης, τόσο των υπηρεσιών, όσο και των τεχνικών έργων που θα χρηματοδοτηθούν από το νέο ΕΣΠΑ, θα είναι πάρα πολύ αυστηρά, όσον αφορά τη διασφάλιση των προϋποθέσεων για την προσβασιμότητα.

Οι προτάσεις μας, επί του σχεδίου νόμου, αφορούν στο άρθρο 3 και στο άρθρο 5, το οποίο έχει πάρα πολλές εξαιρέσεις, όσον αφορά την προσβασιμότητα των υπηρεσιών και των προϊόντων, οι οποίες θα πρέπει να αφαιρεθούν οι εξαιρέσεις και να ενταχθούν, γι’ αυτό οι παρατηρήσεις μας που αφορούν στο άρθρο 3 και στο άρθρο 5, έχουν να κάνουν με το Παράρτημα 1 «Απαιτήσεις προσβασιμότητας για τα προϊόντα και τις υπηρεσίες», Τμήμα 4, «Πρόσθετες απαιτήσεις προσβασιμότητας για ειδικές υπηρεσίες». Χρειάζεται και πρέπει να ενταχθούν στη «Διασφάλιση της προσβασιμότητας σε υπηρεσίες και προϊόντα», τόσο στις αστικές και υπεραστικές μεταφορές, όσο και στις υπηρεσίες υγείας, τουρισμού, εμπορίου, αλλά κυρίως στις μικρομεσαίες επιχειρήσεις, οι οποίες, ενώ είναι πολύ μεγάλο το ποσοστό τους στην Ελλάδα, περίπου, το 96% των επιχειρήσεων είναι μικρομεσαίες επιχειρήσεις, εξαιρούνται πολλές φορές από τη διασφάλιση της προσβασιμότητας των προϊόντων και των υπηρεσιών τους. Συνεπώς, οι εξαιρέσεις οι συγκεκριμένες θα πρέπει να αρθούν.

Επίσης, επί των άρθρων, που αφορούν στις εξουσιοδοτικές διατάξεις και τη συμμετοχή της Εθνικής Συνομοσπονδίας στη διαβούλευση για την προσβασιμότητα των προϊόντων και των υπηρεσιών θα πρέπει να συμπεριλαμβάνεται η Εθνική Συνομοσπονδία Ατόμων με Αναπηρία ως η αντιπροσωπευτικότερη τριτοβάθμια οργάνωση των ατόμων με αναπηρία. Στα συγκεκριμένα άρθρα που αφορούν στη συγκεκριμένη διαδικασία, έχουμε αιτιολογημένη άποψη και την έχουμε αποστείλει στην επιστολή μας.

 Θα κλείσω με το Παράρτημα με τις «Υποχρεώσεις των κατασκευαστών», οι οποίοι και εκείνοι θα πρέπει να εντάσσουν στις υπηρεσίες και στα προϊόντα που παράγουν τη διασφάλιση της προσβασιμότητας για τα άτομα με αναπηρία και χρόνιες παθήσεις.

Πολλές από αυτές τις διατάξεις αφορούν και στο Παράρτημα 2, όπως έχουμε αποστείλει στην επιστολή μας. Πολύ συνοπτικά θα αναφέρω, ότι το Παράρτημα 2 έχει να κάνει με μη δεσμευτικά παραδείγματα δυνητικών λύσεων που συμβάλλουν στην εκπλήρωση των απαιτήσεων προσβασιμότητας του Παραρτήματος 1.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι εμείς ευχαριστούμε τον κ. Κούτσιανο. Να ευχαριστήσουμε, επίσης, και τον κ. Βαρδακαστάνη τον Πρόεδρο της ΕΣΑμεΑ, ο οποίος παρευρίσκεται και από εκεί έγινε η σύνδεση.

Τον λόγο έχει ο κ. Χρηστάκης.

**ΓΕΩΡΓΙΟΣ ΧΡΗΣΤΑΚΗΣ (Γενικός Γραμματέας του Πανελλήνιου Συλλόγου Παραπληγικών):** Ευχαριστώ πολύ. Καλημέρα σας.

Από την πλευρά μας συντασσόμαστε με τις απόψεις της ΕΣΑμεΑ, αλλά θα κάνουμε κάποιες παρατηρήσεις, όσον αφορά την προσβασιμότητα, ιδιαίτερα. Θεωρούμε ένα μέσο, για να απαλλαγούν οι μεγάλες ή οι μικρές επιχειρήσεις από την υποχρέωση του ρου να εξασφαλίζουν την προσβασιμότητα στα προϊόντα και στις υπηρεσίες τους, είναι, δυστυχώς, αυτή η διάταξη που λέει, ότι αν το κόστος είναι υπερβολικό και μπορούν να το τεκμηριώσουν αυτό, τότε για εμάς, δυστυχώς, απαλλάσσονται από την υποχρέωση αυτή.

Θα πρέπει, λοιπόν, εδώ να το δούμε πολύ προσεκτικά, διότι, ήδη, από τη διαβούλευση κάποιες εταιρίες έχουν δηλώσει, ότι είναι δυσβάσταχτο το κόστος της δημιουργίας προσβασιμότητας στα προϊόντα, όπως παραδείγματος χάριν η Vodafone, η Cosmote, οι οποίες τόνισαν ότι αν φέρουν πολλές ταινίες, όλες με τις προδιαγραφές προσβασιμότητας, θα τους στοιχίζει 8 εκατομμύρια τον χρόνο, οπότε δεν μπορούν να αναλάβουν αυτή την υποχρέωση. Έτσι, λοιπόν, απαλλάσσονται με πολύ εύκολο τρόπο από την υποχρέωση αυτή, κάτι που σημαίνει ότι αν αυτό γενικευτεί, ακυρώνεται, επί της ουσίας, η υποχρέωση της προσβασιμότητας και άρα, δεν προχωράμε πουθενά.

Το ίδιο συμβαίνει και με τις μικρές επιχειρήσεις που είναι η καθημερινότητά μας. Είναι το μαγαζί στη γειτονιά μας, είναι όλα αυτά τα σημεία που συναντά ο ανάπηρος άνθρωπος στην καθημερινότητά του. Αν, λοιπόν, απαλλάσσονται και αυτά, εξαιτίας του δυσβάσταχτου βάρους του κόστους της δημιουργίας προσβασιμότητας, τότε, λοιπόν, φτάνουμε στο ίδιο αποτέλεσμα.

Έτσι θεωρούμε ότι θα πρέπει να βρεθεί ένας άλλος τρόπος, έτσι ώστε να διασφαλίζεται η προσβασιμότητα, γιατί όπως είναι φτιαγμένη αυτή η διάταξη θεωρούμε ότι είναι κίνητρο για την πλήρη απαλλαγή της υποχρέωσης των επιχειρήσεων από τη δημιουργία προσβασιμότητας. Θεωρούμε ότι το κίνητρο σε κάποιες περιπτώσεις θα έπρεπε να είναι, εντελώς, αντίθετο, δηλαδή, να μπορούν να έχουν αυτοί που τεκμηριώνουν αυτή την αδυναμία ανάληψης του κόστους αυτού να μπορούν να χρηματοδοτούνται, έτσι ώστε να μπορούν να δημιουργήσουν την προσβασιμότητα που είναι απαραίτητη και σημαντικότατη για τα ανάπηρα άτομα.

Αυτά ήθελα να πω, ελπίζοντας ότι θα εισακουστούν αυτές οι απόψεις.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Χουρδάκης.

**ΧΑΡΑΛΑΜΠΟΣ ΧΟΥΡΔΑΚΗΣ (Εκπρόσωπος Γραμματείας της Συντονιστικής Επιτροπής Αγώνα Ανάπηρων (ΣΕΑΑΝ)):** Ευχαριστώ πολύ.

 Επιτρέψτε μου να τοποθετηθώ σε διαφορετικό κλίμα, από την άποψη, ότι οι ανάπηροι χρονίως πάσχοντες, αυτή τη στιγμή, κινδυνεύουν να μην έχουν πρόσβαση, ούτε καν στο ρεύμα, κινδυνεύουν να μην έχουν πρόσβαση, ούτε καν στα τρόφιμα, αλλά να πάμε και στο συγκεκριμένο νομοσχέδιο. Μιλάμε για προσβασιμότητα των διαφόρων προϊόντων, όταν αυτή τη στιγμή δεν έχει εξασφαλίσει το κράτος για τους ανάπηρους τα άκρως απαραίτητα τεχνολογικά βοηθήματα, που είναι απαραίτητα για την καθημερινή τους ζωή, την εκπαίδευσή τους, την ένταξή τους στην παραγωγή.

Και να γίνω πιο συγκεκριμένος. Παράδειγμα για ένα αμαξίδιο σήμερα για τον κινητικά ανάπηρο, το κράτος δεν δίνει φράγκο. Καλύπτεται μόνο για τους ασφαλισμένους από τον ΕΟΠΥΥ μόνο κατά 50%. Ένα μαξιλάρι, για να μπορεί να προστατεύεται από κατακλίσεις ένας κινητικά ανάπηρος, ενώ το κόστος του ξεπερνάει τα 800 ευρώ, καλύπτονται μόνο τα 200. Ανάλογη είναι η κατάσταση και σε μία σειρά άλλων βοηθημάτων, όπως οι ορθοστάτες που η τιμή τους είναι 4.000 και ο ΕΟΠΥΥ καλύπτει μόνο 2.000. Όμως, σας καλώ, ξανά να σκεφτείτε, ότι αυτό αφορά μόνο τους ασφαλισμένους. Το κράτος δεν δίνει τίποτα και την ίδια στιγμή, πέραν του ότι οι ασφαλισμένοι είναι εξαρτημένοι για το πόσα θα πάρουν από τον ΕΟΠΥΥ, όταν αλλάζει ο χαρακτήρας κοινωνικής ασφάλισης, οι κίνδυνοι που υπάρχουν είναι τεράστιοι, σε συνάρτηση, έτσι κι αλλιώς, με τις περικοπές που έχουν γίνει. Όμως, να σκεφτούμε τι γίνεται με τους ανασφάλιστους, που είναι, τελείως, αποκλεισμένοι από τα σύγχρονα τεχνολογικά βοηθήματα. Δεν μιλάω για τα γενικά προϊόντα του κατά πόσο μπορούν να έχουν μία πρόσβαση, αλλά στα συγκεκριμένα τεχνολογικά βοηθήματα που δεν μπορούν να ζήσουν χωρίς αυτά καθημερινά, καθώς κρίνεται πολλές φορές η ασφάλειά τους, η ζωή τους, η υγεία τους.

 Δηλαδή, ένα καροτσάκι που δεν έχει καλή ανατομία, φθείρει τον παραπληγικό και αυτό ισχύει και για άλλες κατηγορίες αναπήρων. Για παράδειγμα, με τους σκληρούς αγώνες των τυφλών, των παραπληγικών, στα τέλη της δεκαετίας του ΄70, πέτυχαν το να μπορούν να καλύπτονται από το κράτος μία σειρά τεχνολογικά βοηθήματα, άκρως απαραίτητα για την εκπαίδευσή τους στο σχολείο στο πανεπιστήμιο. Τότε η αξία εκείνων των βοηθημάτων, στα τέλη δεκαετίας του ΄70 ήταν αξίας τεσσάρων μισθών. Μετά με απόφαση των κυβερνήσεων, στα μέσα της δεκαετίας του ΄80 με το ΠΑΣΟΚ αυτό καταργήθηκε και οι φοιτητές σήμερα στα πανεπιστήμια δεν έχουν κανένα τεχνολογικό βοήθημα, για να μπορούν να τα φέρουν σε πέρας. Παράδειγμα, αυτή τη στιγμή, ένα μηχάνημα που βοηθάει έναν τυφλό, έναν άνθρωπο με πρόβλημα όρασης, που έχει μία μερική όραση, για να μπορεί να διαβάσει ένα βιβλίο, κοστίζει 1.000 ευρώ. Ο ΕΟΠΥΥ δεν καλύπτει τίποτα στη συγκεκριμένη περίπτωση, βεβαίως, πολύ περισσότερο το κράτος. Μία γραφομηχανή τυφλών, αυτή τη στιγμή, στοιχίζει κοντά στα 1.000 ευρώ και δεν καλύπτεται τίποτα, ενώ κάποτε την έπαιρνε, εντελώς, δωρεάν. Ειδικοί φακοί μεγέθυνσης, κ.α. όλα αυτά είναι αποκλεισμένα.

Είναι πρόκληση να λέει σήμερα το κράτος, ότι καλύπτει ακόμη και αυτούς που έχουν προβλήματα όρασης, όταν δίνει μόλις 100 ευρώ για τα γυαλιά, όταν υπάρχουν ειδικοί κρύσταλλοι επεξεργασίας για ανθρώπους με σοβαρά προβλήματα όρασης που μπορεί να στοιχίζουν 3.500 και 4.000 ευρώ. Από την άποψη αυτή ανησυχούμε πολύ περισσότερο, όταν μέσα στο καλοκαίρι με μία υπουργική απόφαση της Κυβέρνησης, που είναι συνέχεια άλλων υπουργικών αποφάσεων του 2014, του 2015, του 2016, του 2017, προχώρησαν σε περικοπές για σύγχρονα τεχνολογικά βοηθήματα, όπως είναι οι ειδικές αντλίες για τους διαβητικούς, που σηματοδότησαν μία επιλογή που έχει διακηρυχθεί εδώ και καιρό και από την Ευρωπαϊκή Ένωση και από τις κυβερνήσεις και αυτή και τις προηγούμενες, ότι πρακτικά πάμε σε μία λογική παροχών, ενός ελάχιστου πακέτου παροχών, και μάλιστα μέσα στα ασφαλιστικά ταμεία που είναι οι εισφορές των εργαζομένων και το κράτος δεν δίνει τίποτα και από κει και πέρα, όποιος έχει να πληρώσει, θα πρέπει να πληρώνει από την τσέπη του. Και μιλάμε για παιδιά με διαβήτη. Σε ότι αφορά στις σύγχρονες αντλίες μπορούν, μέσω ειδικής εφαρμογής, να παρακολουθεί η μητέρα του παιδιού ή η ειδική νοσηλεύτρια του σχολείου την πορεία της εξέλιξης του σακχάρου, για να μπορεί να παρέμβει αν χρειαστεί. Αυτή τη στιγμή, κάνει μέχρι 8.000 ευρώ και οι ανασφάλιστοι δεν παίρνουν τίποτα. Δεν μπορούν αυτές τις κατακτήσεις της τεχνολογίας, της επιστήμης, που είναι πραγματικά τεράστιας σημασίας για την καθημερινή τους ζωή, για την προστασία τους, ειδικά των μικρών παιδιών με διαβήτη, την ίδια στιγμή να δρομολογούνται οι περικοπές ακόμη και σε αυτά τα είδη και στους ασφαλισμένους.

Βέβαια, κάτω από την αντίδραση του αγωνιστικού αναπηρικού κινήματος, παρά τις δυσκολίες της εποχής, μαζί με τους γονείς των παιδιών με διαβήτη και τους ίδιους τους διαβητικούς, σταμάτησαν την προώθηση της συγκεκριμένης απόφασης. Όμως, ανησυχούμε, ότι σε αυτές τις συνθήκες της κρίσης, της ακρίβειας, των περικοπών, ότι σε μία απότομη χειροτέρευσης της κατάστασης, όπως ήταν και στην προηγούμενη φάση της κρίσης με τα μνημόνια και με την πανδημία, τα πρώτα «θύματα» και με γενικευμένο τρόπο θα οι ανάπηροι και οι χρόνιοι πάσχοντες.

Θεωρούμε, κυριολεκτικά, υποκριτικό και από πλευράς της Κυβέρνησης και της Ευρωπαϊκής Ένωσης, ενώ έχουν δρομολογηθεί μία σειρά περικοπές και καλείται, ώστε να έχει αυτά τα απαραίτητα για να ζήσει, αυτός που έχει να πληρώσει, να ερχόμαστε σήμερα με ένα νομοσχέδιο που απλά ρυθμίζεται το πώς θα λειτουργήσει η αγορά, για να μπορούν να πουλήσουν σε περισσότερους πελάτες τα προϊόντα τους οι εταιρείες και την ίδια στιγμή, να μην αντιμετωπίζεται το πρόβλημα να μπορεί ο ίδιος ο ανάπηρος να τα αγοράσει. Δηλαδή, απευθυνόμαστε σε αυτούς που έχουν να αγοράσουν. Σε αυτούς που δεν έχουν, τι θα γίνει; Όταν η ανεργία στους βαριά ανάπηρους έχει ξεπεράσει το 95%; Όταν η εκπαίδευση στερείται, τουλάχιστον, πάνω από το 60% αυτών που μπορούν να εκπαιδευτούν; Πολύ περισσότερο, όταν μία σειρά από μεγάλες κατακτήσεις της επιστήμης, σύγχρονα τεχνολογικά μέσα που μπορούν να προστατεύσουν την ίδια τη ζωή, την υγεία, αλλά και να βελτιώσουν την καθημερινότητα, το επίπεδο εκπαίδευσης και ένταξης στην παραγωγή των αναπήρων, να μην μπορεί ο ανάπηρος, ο χρόνια πάσχοντας να τα χρησιμοποιήσει για τις δικές του καθημερινές ανάγκες.

Το Αγωνιστικό Αναπηρικό Κίνημα με αυτά τα κριτήρια κινητοποιήθηκε στις 2 Νοεμβρίου στο Υπουργείο Υγείας για τα συγκεκριμένα ζητήματα και πήραμε μέρος μαζί με τους εργαζόμενους στη μεγάλη πανελλαδική πανεργατική απεργία. Καλούμε, όμως, σε ετοιμότητα, σε αγωνιστική επαγρύπνηση, ότι έρχονται πολύ χειρότερα και μόνο με τον συλλογικό μας αγώνα, μαζί με τους εργαζόμενους που «χτυπιούνται» από αυτές τις πολιτικές και τις περικοπές, θα μπορέσουμε να υπερασπίσουμε τις ζωές μας, τις οικογένειές μας, τα παιδιά μας. Δεν υπάρχει άλλος δρόμος. Μία κοινωνία στο κέντρο της θα έχει κριτήριο την κάλυψη των σύγχρονων αναγκών, με πρόσβαση για όλους, χωρίς αποκλεισμούς οικονομικούς, ταξικούς, και κοινωνικούς στις κατακτήσεις της επιστήμης και της τεχνολογίας. Είναι η μόνη διέξοδος. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Γεωργιάδης.

**ΣΤΕΦΑΝΟΣ ΓΕΩΡΓΙΑΔΗΣ (μέλος της Δ.Ε. της Κεντρικής Ένωσης Επιμελητηρίων Ελλάδος (ΚΕΕΕ)):** Ευχαριστώ κύριε Πρόεδρε. Να μεταφέρω και τους χαιρετισμούς του Προέδρου μας της Κεντρικής Ένωσης Επιμελητηρίων Ελλάδος, του κ. Γιάννη Μασούτη.

Θα ήθελα να επισημάνω, επί της αρχής, ότι συμφωνούμε με το νομοσχέδιο για τον εναρμονισμό της ευρωπαϊκής νομοθεσίας. Θα ήθελα να σταθώ σε δύο σημεία. Σε ότι αφορά στις πολύ μικρές επιχειρήσεις, σύμφωνα με τις δυνατότητες, τις οποίες έχουν, πρέπει να παραμείνει η εξαίρεση. Και όταν μιλάω για τις πολύ μικρές, μιλάω για τις επιχειρήσεις, οι οποίες είναι μέχρι δέκα άτομα προσωπικό. Αναμφισβήτητα, τα προϊόντα που πωλούνται σε αυτές τις επιχειρήσεις είναι προϊόντα τρίτων. Παράγονται, δηλαδή, κάπου αλλού και αυτοί απλώς το διακινούν. Επομένως, τίθενται ζητήματα σε αυτόν τον τομέα της βιωσιμότητας των επιχειρήσεων, εφόσον υπάρξουν σοβαρές μεταβολές.

Επίσης, θα ήθελα να πω, ότι ακόμη και στο παραγόμενο προϊόν, όταν αλλάζει ουσιαστικά θεμελιωδώς το κόστος αυτού του προϊόντος, τότε δημιουργούνται δυσκολίες, όσον αφορά τη βιωσιμότητα των επιχειρήσεων.

Θέλω να σταθώ, στο ότι θα πρέπει να υπάρξει μία επεξεργασία αυτών των θεμάτων, κυρίως, στα ζητήματα που αφορούν το παραγόμενο προϊόν.

Αναμφισβήτητα, τασσόμαστε υπέρ στις βασικές μεταβολές που πρέπει να προκύψουν στην προσβασιμότητα, όσον αφορά την καθημερινότητα του πολίτη με ειδικές ανάγκες, σε σχέση με τις μετακινήσεις, την επικοινωνία, τα θέματα υγείας, την προσβασιμότητα στο διαδίκτυο. Αυτά είναι πολύ βασικά στοιχεία, τα οποία πρέπει να γίνουν από τις εταιρείες. Από την άλλη μεριά, όμως, θα πρέπει να δούμε, ότι η ελληνική αγορά στηρίζεται σε μια μικρομεσαία και μικρή επιχειρηματικότητα, η οποία θα πρέπει, ουσιαστικά, είτε με τη θέληση της, είτε μέσα από χρηματοδοτικά εργαλεία, να μετατρέψει αυτή τη δυνατότητα και να δίνει πρόσβαση στον άνθρωπο που έχει ανάγκη.

Επίσης, θα ήθελα να επισημάνω, ότι στην κατεύθυνση αυτή και ειδικά στο άρθρο που αφορά στους διανομείς, νομίζω, ότι είναι δυσανάλογο να ζητάμε από έναν διανομέα ή έναν διακινητή προϊόντος να ελέγχει τις τεχνικές προδιαγραφές. Αυτό δεν μπορεί να γίνει. Αυτό γίνεται μόνο από τους κατασκευαστές και κυρίως, είναι στον ελεγκτικό μηχανισμό του κράτους να ελέγξει, αν αυτά τα προϊόντα, είτε είναι ενδοκοινοτικά, είτε είναι εκτός Ευρωπαϊκής Ένωσης, που διακινούνται στην αγορά, πληρούν τις προϋποθέσεις που ορίζονται για την προσβασιμότητα.

Θα ήθελα να πω, ότι ο διακινητής ουσιαστικά, δηλαδή, ο έμπορος, μπορεί επικουρικά να βοηθήσει σε αυτό, ελέγχοντας τα ανάλογα δικαιολογητικά, αλλά όχι τα τεχνικά χαρακτηριστικά.

Κύριε Πρόεδρε, δεν έχω να προσθέσω κάτι άλλο. Θεωρώ ότι είναι πολύ σημαντικό να δώσουμε τη δυνατότητα σε όλον αυτόν τον κόσμο που έχει ανάγκη, να έχει προσβασιμότητα στο σύνολο των προϊόντων. Επαναλαμβάνω, όμως, ότι θα πρέπει να «δουλέψουμε» λίγο το κομμάτι, κυρίως των μικρών και πολύ μικρών επιχειρήσεων στην κατεύθυνση της δυνατότητας χρηματοδοτήσεων για τη μετατροπή πολλών υπηρεσιών. Εξάλλου, πάρα πολλοί μικροί επιχειρηματίες κάνουν αυτό που μπορούν με τις δικές τους δυνάμεις προς τους πελάτες τους, τους ανθρώπους με ειδικές ανάγκες και θεωρώ ότι είναι λογικότατο να το συζητήσουμε σε μία βάση συνολικής αντιμετώπισης.

Το νέο ΕΣΠΑ δίνει ευκαιρίες και νομίζω ότι μπορούμε να βρούμε λύσεις και με τα χρηματοδοτικά εργαλεία και την καλή μας θέληση.

Σας ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Παπαρίδου.

**ΓΙΩΤΑ ΠΑΠΑΡΙΔΟΥ (Πρόεδρος του Δ.Σ. του Συνδέσμου Επιχειρήσεων Πληροφορικής και Επικοινωνιών Ελλάδας (ΣΕΠΕ)):** Σας ευχαριστώ πολύ, κύριε Πρόεδρε.

Το σχέδιο νόμου, όπως δηλώνεται και στον τίτλο του, αφορά στην ενσωμάτωση Ευρωπαϊκής Οδηγίας και ως εκ τούτου, οι δυνατότητες διαφοροποίησης του εθνικού νομοθέτη είναι περιορισμένες και εν προκειμένω, σε ελάχιστα σημεία φαίνεται ότι υπήρχε η δυνατότητα διαφορετικής εθνικής ρύθμισης, όπως, παραδείγματος χάρη, στον καθορισμό των αρμόδιων εθνικών αρχών διενέργειας ελέγχου και επιβολής κυρώσεων.

Παρ’ όλα αυτά, παρατηρείται και από σχόλια των μελών μας, κατά τη διαβούλευση, ότι κατά την εφαρμογή του το σχέδιο νόμου θα πρέπει να τύχει ιδιαίτερης αντιμετώπισης, ως προς την ερμηνεία μερικών διατάξεών του, όπως είναι το άρθρο 4, παρ.6, το άρθρο 5 παρ. 5, άρθρο 5 παρ.1 και τα άρθρα 10, 11 και 14. Εκεί ο ΣΕΠΕ, μέσω των αρμόδιων επιτροπών του που στελεχώνονται από εκπροσώπους των τεχνολογικών επιχειρήσεων που καλούνται να υποστηρίξουν τον εξοπλισμό και τις υπηρεσίες προσβασιμότητας, μπορούν να συνδράμουν το έργο των αρχών. Άρα, είμαστε στη διάθεσή σας σε αυτό.

Ειδικά δε για δύο προβληματισμούς, που τέθηκαν και στη διαβούλευση, βασικά για το Παράρτημα 1, ειδικότερα ως προς τα προσωπικά δεδομένα, πιστεύουμε ότι εκεί θα δημιουργηθεί κάποιο πρόβλημα και δεύτερον, σε ότι αφορά στο υψηλό κόστος των τεσσάρων υπηρεσιών που ζητούνται, προτείνεται και πάλι να κάνουμε μία περαιτέρω συζήτηση, κατά την εφαρμογή του νόμου.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Παπαλάμπρου.

**ΕΥΑΓΓΕΛΟΣ ΠΑΠΑΛΑΜΠΡΟΥ (Νομικός σύμβουλος του Συνδέσμου Επιχειρήσεων Πληροφορικής και Επικοινωνιών Ελλάδας (ΣΕΠΕ)):** Σας ευχαριστώ πολύ, κύριε Πρόεδρε.

Κύριε Πρόεδρε, σας ευχαριστώ πολύ που μου δίνετε το λόγο, αλλά μας έχει καλύψει, ήδη, η κυρία Παπαρίδου, γιατί είμαστε και οι δύο εκπρόσωποι από τοΣύνδεσμο Επιχειρήσεων Πληροφορικής και Επικοινωνιών Ελλάδας, τον ΣΕΠΕ. Οπότε, δεν έχω να προσθέσω κάτι άλλο.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ναι, ναι, είναι λογικό.

Τον λόγο έχει ο κ. Τσεμπερλίδης.

**ΝΙΚΟΛΑΟΣ ΤΣΕΜΠΕΡΛΙΔΗΣ (Πρόεδρος του Κέντρου Προστασίας Καταναλωτών (ΚΕΠΚΑ)):** Καλημέρα και από εμένα, κύριε Πρόεδρε. Μου θυμίσατε τα μέσα της δεκαετίας του 2000, όταν συνεργαζόμασταν, επί υπουργίας σας άψογα.

Θα ξεκινήσω με ένα έλλειμμα. Μελετώντας την ευρωπαϊκή Οδηγία, εντόπισα ένα έλλειμμα που είναι στο τέλος της δεύτερης σελίδα, ότι η Οδηγία είχε πάρει τη γνώμη της Ευρωπαϊκής Οικονομικής και Κοινωνικής Επιτροπής. Γιατί, κύριε Πρόεδρε, δεν στέλνουν τα αρμόδια υπουργεία και στην ελληνική Οικονομική και Κοινωνική Επιτροπή τη νομοθεσία, για να έχετε μία άψογη διαβούλευση; Το να συμμετέχουμε σε μία ακρόαση, δεν μπορεί να υποκαταστήσει τη διαβούλευση.

Είναι αλήθεια, ότι η Οδηγία αφορά στα άτομα με αναπηρίες και στον τομέα που εγώ εδώ είμαι, εκπροσωπώντας τους καταναλωτές. Όμως, αν θέλουμε να βοηθήσουμε, πραγματικά, αυτούς τους ανθρώπους να ενταχθούν στην κοινωνία σε ένα άλλο επίπεδο από ότι μέχρι σήμερα, πρέπει οι Δήμοι και οι Κοινότητες, κυρίως οι Δήμοι για τις Κοινότητες είναι πιο δύσκολο, να δώσουν τη δυνατότητα στους ανθρώπους να μπορούν να κυκλοφορούν ως ΑμεΑ.

Αν δείτε την πόλη μου, τη Θεσσαλονίκη, πώς είναι αυτή τη στιγμή, θα έλεγα, ότι δεν βοηθάει στο να κάνεις το επόμενο βήμα και να πεις, λύνονται όλα τα προβλήματα, αν κάποιες μεγάλες επιχειρήσεις δώσουν πρόσβαση ή αν και οι μικρές κάνουν ένα βήμα προς αυτή την κατεύθυνση; Θα έλεγα πώς όχι, γιατί, όταν δεν υπάρχει δυνατότητα να κυκλοφορήσουν μέσα στην πόλη και εξαιτίας και ευθυνών των δικών μας πολιτών, της δικής μας στάσης που έχουμε κλείσει με τα αυτοκίνητα κάθε πεζοδρόμιο, κάθε διάβαση, καταλαβαίνουμε ότι είναι πολύ πιο δύσκολη ιστορία.

 Εκείνο που ήθελα να δηλώσω είναι ότι στον τομέα της ψηφιακής διακυβέρνησης, επειδή η τεχνολογία βοηθάει πολύ, θα μπορούσε να δώσει την εικόνα της επιχειρηματικότητας που μπορεί να δίνει πρόσβαση στα ΑμεΑ. Αυτό θα μπορούσε να ήταν ένα κίνητρο, γιατί έχουν πρόσβαση οι περισσότεροι και εξυπηρετούνται μέσα από τέτοιες τεχνολογικές δομές, ώστε να βοηθήσει και να προπαγανδίζει την επιχειρηματικότητα που σέβεται το τμήμα αυτής της κοινωνίας και να λειτουργήσει θετικά, ώστε πολλοί να ανταποκριθούν, έστω και αν δεν υποχρεούνται από τη νομοθεσία.

Ευχαριστώ πολύ για το κάλεσμα.

 **ΓΕΩΡΓΙΟΣ ΒΛΑΧΟΣ (Προέδρος της Επιτροπής):**Ευχαριστούμε τον κ. Τσεμπερλίδη και να πω, ότι, όντως, είχαμε καλή συνεργασία και βλέπω τη διαχρονική σας προσπάθεια, για να προστατεύσετε τα δικαιώματα των καταναλωτών και πράγματι είναι σημαντική.

Τον λόγο έχει ο κ. Μέγγουλης.

**ΑΝΤΩΝΙΟΣ ΜΕΓΓΟΥΛΗΣ (Νομικός Σύμβουλος και Διευθυντής της Ελληνικής Συνομοσπονδίας Εμπορίου και Επιχειρηματικότητας):** Κύριε Υπουργέ, κύριοι Βουλευτές, καλημέρα, θα είμαι σύντομος.

Το νομοσχέδιο ενσωματώνει στα ελληνικά πλαίσια ενωσιακή νομοθεσία, που βελτιώνει την προσβασιμότητα σε προϊόντα υπηρεσίες και πληροφορίες των ατόμων με αναπηρίες και είναι πολύ σημαντικό για την ένταξή τους στην κοινωνική ζωή, αλλά και την ανάλογη προσαρμογή των επιχειρήσεων.

Η κλιμάκωση των υποχρεώσεων, έτσι όπως παρατίθεται στο σχέδιο νόμου, είναι κατανοητή, ειδικά ως προς τις υποχρεώσεις των κατασκευαστών και των εισαγωγέων, αν και συμφωνούμε πρέπει να πω με τις διαπιστώσεις του κ. Γεωργιάδη και της ΚΕΕΕ για τις υποχρεώσεις των διανομέων.

Σωστά αναγνωρίζεται, ότι οι απαιτήσεις προσβασιμότητας δεν εφαρμόζονται, όταν συνεπάγονται ουσιαστική μεταβολή του χαρακτήρα των προϊόντων και μη αναλογική επιβάρυνση των επιχειρήσεων που εμπλέκονται στη διακίνηση.

Σωστά, επίσης, κατά τη γνώμη μας, τίθενται εξαιρέσεις για τις πολύ μικρές επιχειρήσεις, οι οποίες, ούτως η άλλως, εκ του χαρακτήρα τους, δεν έχουν πάντοτε την οικονομική ευχέρεια ή την ευελιξία, ώστε να ενσωματώνουν άμεσα τις νέες προϋποθέσεις, στον τρόπο με τον οποίο ασκούν την επιχειρηματικότητα τους. Τελειώνω, λέγοντας, ότι η σχετική νομοθεσία είναι απαραίτητο να αποτελέσει εθνικό δίκαιο, για να διασφαλίσει τα αυτονόητα της πρόσβασης των σχετικών προϊόντων και των υπηρεσιών προς όλους και μόνο αντίρρηση δεν θα μπορούσε να έχει κάποιος από τους φορείς της οικονομίας και της αγοράς ως προς αυτό.

 Μία παράκληση έχουμε μόνο, κύριε Πρόεδρε, την οποία νομίζω σας την έχουμε εκφράσει κι άλλη φορά. Ξέρω ότι έχει προηγηθεί διαβούλευση. Ξέρω ότι το πρόγραμμα των Επιτροπών είναι «ασφυκτικό», αλλά παρ’ όλα αυτά, θα θέλαμε μία προθεσμία, τουλάχιστον, 24 ωρών, ώστε να μπορέσουμε να μελετήσουμε το τελικό σχέδιο νόμου, γιατί πολλές φορές υπάρχει διαφορά του τελικού σχεδίου νόμου, το οποίο εισάγεται προς επεξεργασία στις Επιτροπές, από αυτό που αναρτήθηκε στη διαβούλευση. Αυτό είναι, άλλωστε, και το νόημα της διαβούλευσης, να εκφράζονται γνώμες, οι οποίες βελτιώνουν το τελικό κείμενο νόμου, το οποίο εισάγεται στη Βουλή. Οπότε, παρακαλώ, αν γίνεται γι’ αυτή την, τουλάχιστον, 24ωρη προθεσμία πριν, ώστε να μπορέσουμε κι εμείς να κινητοποιηθούμε ανάλογα και να εξασφαλίσουμε ότι έχουμε διαβάσει στο σύνολο του σχεδίου νόμου και οι παρατηρήσεις μας έχουν ουσία. Σας ευχαριστώ πολύ για την πρόσκληση.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Να πω, ότι εμείς θα συζητήσουμε στην Επιτροπή μας σήμερα το νομοσχέδιο και θα συνεχίσουμε την Τρίτη το μεσημέρι. Οπότε, στο διάστημα αυτό, ό,τι επιπλέον μπορεί να προστεθεί στα πλαίσια της Επιτροπής, είναι καλοδεχούμενο. Στη συνέχεια, θα υπάρξει κάποιος χρόνος, μέχρι να συζητηθεί στην Ολομέλεια. Εκεί απευθύνεστε πια στο γραφείο του κυρίου Υπουργού.

Τον λόγο έχει ο κ. Λυσσαίος.

**ΓΕΩΡΓΙΟΣ ΛΥΣΣΑΙΟΣ (Εκτελεστικός Διευθυντής του Συνδέσμου Βιομηχανιών Πλαστικών Ελλάδος (ΣΒΠΕ))**: Καλημέρα σας. Ευχαριστούμε πάρα πολύ για την πρόσκληση.

Εμείς συμφωνούμε με αυτό που έχει τεθεί ως θέμα για τη Διυπηρεσιακή Μονάδα Ελέγχου. Απλώς, θα θέλαμε να επισημάνουμε, ότι αυτό δεν είναι μόνο για την προστασία του καταναλωτή και για την υπεράσπιση της τοπικής βιομηχανίας. Πρέπει, όχι μόνο να γίνονται έλεγχοι από τη Διυπηρεσιακή Μονάδα Ελέγχου στις επιχειρήσεις του λιανικού εμπορίου για την ασφαλή επίτευξη του στόχου, αλλά να υπάρχει και σωστή σήμανση στα προϊόντα μιας χρήσης. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τον λόγο έχει ο κ. Μπιτάκης.

**ΑΝΘΙΜΟΣ ΜΠΙΤΑΚΗΣ (Δήμαρχος Αμυνταίου)**: Καλημέρα σας. Ευχαριστώ πολύ, κύριε Πρόεδρε, για την πρόσκληση. Θα αναφερθώ αποκλειστικά στο άρθρο 31, του νομοσχεδίου που αφορά στην παραχώρηση ακινήτων ευρισκόμενων, εντός των ζωνών απολιγνιτοποίησης. Εκπροσωπώντας, κύριε Πρόεδρε, το δίκτυο ενεργειακών δήμων, επιγραμματικά και σύντομα, προτείνω τα εξής. Κατ’ αρχήν, να προηγηθεί το ειδικό χωροταξικό σχέδιο με καθορισμό χρήσης γης και με διαβούλευση με τους φορείς της Αυτοδιοίκησης.

Δεύτερον, να μην «βιαστεί» το περιβάλλον και μάλιστα αδιατάραχτες εκτάσεις, οι οποίες θα παραχωρηθούν από τη ΔΕΗ στην Εταιρεία «ΜΕΤΑΒΑΣΗ Α.Ε.», ώστε να αναπτυχθούν φωτοβολταϊκά πάρκα. Η ανεξέλεγκτη ανάπτυξη φωτοβολταϊκών πάρκων στην περιοχή μας δεν δίνουν θέσεις εργασίας σε μία περιοχή -και αναφέρομαι στη Δυτική Μακεδονία γενικότερα- που μαστίζεται από τη μεγαλύτερη ανεργία, αλλά και τη μεγαλύτερη συρρίκνωση του πληθυσμού, σύμφωνα με τα τελευταία στοιχεία της Στατιστικής Υπηρεσίας.

Επίσης, προτείνω μέσα στο νομοσχέδιο να προβλεφθεί να κρίνεται η δυνατότητα παραχώρησης από τον Υπουργό σε κοινωφελείς εταιρείες των ΟΤΑ, της Τοπικής Αυτοδιοίκησης, για την υλοποίηση του καταστατικού της ΕRGON. Για να γίνω πιο σαφής, προτείνω μία σημαντική έκταση από αυτές τις εκτάσεις που θα παραχωρήσει η ΔΕΗ, να αποδοθεί στην Εταιρεία Τηλεθερμάνσεων της Δυτικής Μακεδονίας για την ανάπτυξη ενός φωτοβολταϊκού πάρκου, ώστε τα όποια έσοδα έχει αυτή η εταιρεία, να ανακουφίσουν και να ισορροπήσουν την κατάσταση, λόγω της μεταβλητότητας του ενεργειακού κόστους στις τηλεθερμάνσεις της Δυτικής Μακεδονίας. Είναι το πρώτο πράγμα που αισθάνεται ο πολίτης της Δυτικής Μακεδονίας, δηλαδή, η ανασφάλεια για το πώς θα ζεστάνει τα σπίτια του από το κλείσιμο των λιγνιτικών σταθμών.

Τέλος, κύριε Πρόεδρε, ομοίως, να προβλεφθεί ότι εκτάσεις θα παραχωρηθούν, κυρίως, στα συλλογικά όργανα του πρωτογενούς τομέα, όπως είναι οι ομάδες παραγωγών ή οι συνεταιρισμοί, οι οποίοι θα αναπτύσσουν, κυρίως, μεταποίηση προϊόντων πρωτογενούς τομέα.

Εστιάζω και κλείνω με αυτό, κύριοι Βουλευτές, ότι η περιοχή μας έχει τη δυνατότητα, εφόσον έχει το 70-75% των επιφανειακών υδάτων της χώρας μας, να αναπτύξει ισχυρό πρωτογενή τομέα και μεταποίηση προϊόντων πρωτογενούς τομέα.

Ευχαριστώ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Προέδρος της Επιτροπής):** Να πω, κυρίες και κύριοι συνάδελφοι, ότι ο κ. Βασίλειος Γιαννάκης, ο Δήμαρχος Φλώρινας, δεν μπορούσε να είναι στη σύνδεση μας, λόγω κάποιας άλλης υποχρέωσης και μας είχε προαναγγείλει, ότι θα εκπροσωπηθεί από τον Δήμαρχο Αμυνταίου, που μόλις ακούσαμε και τον ευχαριστούμε.

Να πω, επίσης, ότι ο Σύνδεσμος Επιχειρήσεων και Βιομηχανιών, ο ΣΕΒ, θα στείλει υπόμνημα. Η Γενική Συνομοσπονδία Επαγγελματιών και Βιοτεχνών Εμπόρων Ελλάδος, η ΓΣΕΒΕΕ, επίσης, θα στείλει υπόμνημα, καθώς και το Εμπορικό και Βιομηχανικό Επιμελητήριο Αθηνών, το ΕΒΕΑ.

Εδώ ολοκληρώσαμε τη λίστα με τους φορείς που είχαμε καλέσει. Υπάρχει κάποιος εκπρόσωπος φορέα που δεν άκουσε το όνομά του και εκπροσωπεί κάποιον φορέα; Όχι.

 Στο σημείο αυτό ο Πρόεδρος της Επιτροπής προχώρησε στη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γκίκας Στέφανος, Καιρίδης Δημήτριος, Καρασμάνης Γεώργιος, Κεφαλογιάννη Όλγα, Κόλλιας Κωνσταντίνος, Μπουκώρος Χρήστος, Οικονόμου Βασίλειος, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Φόρτωμας Φίλιππος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος-Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Τζάκρη Θεοδώρα, Χαρίτσης Αλέξανδρος (Αλέξης), Γκόκας Χρήστος, Πάνας Απόστολος, Πουλάς Ανδρέας, Λαμπρούλης Γεώργιος, Αβδελάς Απόστολος, Αρσένης Κρίτων - Ηλίας και Λογιάδης Γεώργιος.

Τον λόγο έχει ο κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής του Κ.Κ.Ε.):** Καταρχήν, να ευχαριστήσουμε όλους τους φορείς που ανταποκρίθηκαν στο κάλεσμα της Επιτροπής, για να καταθέσουν τις απόψεις τους για το συγκεκριμένο νομοσχέδιο. Ακούσαμε με προσοχή τα όσα είπαν.

Συγκεκριμένα έχω δύο ερωτήματα που αφορούν στους εκπροσώπους των ατόμων με ειδικές ανάγκες και πιο συγκεκριμένα τον κ. Χουρδάκη.

Τα ερωτήματα είναι τα εξής. Πρώτον, με βάση και αυτά που ακούσαμε, τι παρέχεται για την ένταξη των αναπήρων στη χώρα μας; Κωδικοποιημένα ,αν μπορούν να μας πουν. Δεύτερον, αυτό εμπεριέχει και το ερώτημα του τι καλύπτεται από το κράτος. Ακούσαμε κάποια ζητήματα, γιατί καλά εμείς συζητάμε για την πρόσβαση, αλλά για να έχεις πρόσβαση, πρέπει να έχεις και τις αντίστοιχες δυνατότητες, για να είσαι προσβάσιμος στα προϊόντα και στις υπηρεσίες.

Κλείνω εδώ τα ερωτήματα και όποιος από τους εκπροσώπους που τοποθετήθηκαν προηγουμένως, θέλει να απαντήσει, ας το κάνει κωδικοποιημένα.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προέδρος της Επιτροπής):** Τον λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ (Εισηγητής της Μειοψηφίας):** ΚύριεΠρόεδρε, απ’ όσα αναφέρονται στην οδηγία, αλλά και από αυτά που ακούσαμε από τους φορείς, είναι προς τη θετική κατεύθυνση. Το ζήτημα, όμως, είναι, κατά πόσο αυτά -και απευθύνομαι στους φορείς που έχουν ουσιαστικά τη βασική ευθύνη του πως θα «περπατήσουν» αυτά- θα γίνουν πράξη, όπως όλοι τοποθετούμαστε. Η ιστορία έχει δείξει, ότι δεν υπάρχει από πλευράς της Κυβέρνησης, τουλάχιστον, σε αυτό το διάστημα που είχε την ευθύνη, ανάλογη θεσμοθέτηση και ανάλογη αντιμετώπιση. Όντως, μπορεί να υπάρχουν περιπτώσεις, όπου η κάλυψη των δαπανών είναι πρόβλημα, όπως, για παράδειγμα, αυτό που τέθηκε και από πολλούς για τις μικρές επιχειρήσεις. Όμως, υπάρχουν και φορείς που εκπροσωπούν, ευρύτερα, μεγάλους χώρους και δεν θα πρέπει να υπάρχει αυτή η εικόνα. Δεν θέλω να ονοματίσω επιχειρήσεις, αλλά υπάρχουν επιχειρήσεις μεγάλες, οι οποίες δεν έχουν προχωρήσει, ανάλογα με τις ανάγκες, τις επιθυμίες όλων μας. Άρα, λοιπόν, εκεί υπάρχει ένα πρόβλημα.

Θέλω να αναφερθώ, ειδικά, σε δυο-τρεις περιπτώσεις, όπως για τα πλαστικά από τις χημικές βιομηχανίες, καθώς εκεί υπάρχει ένα τεράστιο πρόβλημα. Υπάρχουν επιχειρήσεις που πουλάνε πλαστικά μιας χρήσης χωρίς σήμανση. Κύριε Υπουργέ, είναι σοβαρό το θέμα. Σε αυτή την προσπάθεια για την αντιμετώπιση των πλαστικών, κάποια στιγμή, πρέπει να μας ενημερώσετε τι ακριβώς συμβαίνει, γιατί αυτό που βιώνουμε με τις σακούλες είναι ιδιαίτερο. Από τη μία πλευρά, υποτίθεται, ότι γίνεται κάποια απόσυρση και υπάρχει και ένα αντίτιμο, αλλά από την άλλη πλευρά, αυτό που ως εικόνα βιώνουμε όλοι, πηγαίνοντας στα σούπερ μάρκετ, είναι ότι ο καταναλωτής βγαίνει πάλι με πλαστικές σακούλες, οι οποίες έχουν και πολύ περισσότερη επιβάρυνση στο περιβάλλον από αυτές που υποτίθεται, ότι θα γλυτώναμε, μέσα από και από το αντίστοιχο τέλος. Είναι ένα θέμα πάρα πολύ σοβαρό.

Επειδή υπάρχει και μία ρύθμιση που αφορά στην απολιγνιτοποίηση, θέλω να απευθυνθώ στον Δήμαρχο Αμυνταίου. Είχαμε κάνει μία μεγάλη προσπάθεια, από πλευράς του Υπουργείου Αγροτικής Ανάπτυξης, δημιουργώντας ένα πλαίσιο εθνικής στρατηγικής προσέγγισης των φαρμακευτικών και αρωματικών φυτών. Η περιοχή έχει μία παράδοση, έχει μία λειτουργία. Ταυτόχρονα, στην περιοχή υπάρχουν εκτάσεις, αυτές που λέτε τώρα, για να δοθούν στον πρωτογενή τομέα. Είχαμε, λοιπόν, προχωρήσει σε επίπεδο, όπου 100 νέοι αγρότες, που είχαν ενταχθεί στο πρόγραμμα των νέων αγροτών, είπαμε να τους δώσουμε μία έκταση 1.000 στρεμμάτων, να πάρει ο καθένας από 10 στρέμματα, για να μπει σε αυτή την διαδικασία της καλλιέργειας των αρωματικών φυτών.

Όλα είχαν ολοκληρωθεί, αλλά η παραχώρηση από πλευράς της ΔΕΗ, πήγε το θέμα από καθυστέρηση σε καθυστέρηση και κάποια στιγμή, μάς είπαν από τη ΔΕΗ, ότι πρέπει να τους καταβάλλουμε κάποιο τίμημα ως μίσθωμα. Οι εκτάσεις αυτές είχαν παραχωρηθεί για τη συγκεκριμένη λειτουργία και εφόσον ολοκληρώθηκε η διαδικασία, αντί να επιστρέψουν στο Υπουργείο Αγροτικής Ανάπτυξης, μεταφέρθηκαν στο μετοχικό κεφάλαιο της ΔΕΗ, με αποτέλεσμα να έχουμε ένα τέτοιο ζήτημα. Είστε διαθέσιμοι για κάτι τέτοιο, κύριε Δήμαρχε; Το αόριστο το να μεταφέρουμε στην πρωτογενή παραγωγή, στον πρωτογενή τομέα εκτάσεις, χωρίς να έχουμε συγκεκριμενοποιήσει το τι και το πώς στο τέλος, θα καταλήξει αλλού το όλο θέμα. Στην καλύτερη περίπτωση για τον αγροτικό χώρο είναι, ότι θα υπάρξουν φωτοβολταϊκά των αγροτών. Εγώ να εξηγήσω κάποια πράγματα, διότι πρόκειται για πάρα πολλές εκτάσεις, δεδομένου, ότι έχουμε και μία «επίθεση» από πλευράς των Ανανεώσιμων Πηγών Ενέργειας. Όμως, να μην «σαρώσουμε» και με φωτοβολταϊκά αυτές τις εκτάσεις που έχουν αποκατασταθεί. Δεν μιλάμε γι’ αυτές που βρίσκονται σε ένα άλλο στάδιο.

Κλείνω, λέγοντας, ότι πρέπει και οι φορείς που ήταν εδώ και όσοι έχουν σχέση με τις υποχρεώσεις της προσβασιμότητας, να έχουν ένα πράγμα στο νου τους: ότι ειδικά για τη χώρα μας, αλλά και γενικότερα, τα συγκεκριμένα ζητήματα αυτονόητα αποτελούν προτεραιότητα και έχουμε όλοι χρέος να τα υπηρετήσουμε.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Πρόεδρε κι εγώ στο άρθρο 31, θα επιμείνω και θα απευθυνθώ στον Δήμαρχο Αμυνταίου, ο οποίος έθεσε κάποια θέματα. Είναι πολύ κρίσιμα τα πράγματα, περνάει ο χρόνος, δεν γίνονται αυτά που έπρεπε να γίνουν στις λιγνιτικές περιοχές και υπάρχουν και κάποια λεφτά σε κάποια ταμεία, τα οποία θα πρέπει να αξιοποιηθούν προς όφελος της τοπικής κοινωνίας.

Το πρώτο, λοιπόν, και θέλω τη γνώμη του Δημάρχου γι’ αυτό, βλέποντας το άρθρο 31, είναι ότι δεν προβλέπεται πουθενά η έκφραση γνώμης των τοπικών κοινωνιών. Κάπου οι τοπικές κοινωνίες να πουν τις προτάσεις τους, όπως ακούσαμε, μόλις, μία πολύ ενδιαφέρουσα πρόταση από τον Δήμαρχο Αμυνταίου για τη νεοσύστατη εταιρεία τηλεθερμάνσεων, που είναι πολύ σοβαρό θέμα. Είναι μία πολύ ενδιαφέρουσα πρόταση. Ο Δήμαρχος και οι τοπικές κοινωνίες έχουν καταθέσει αυτό το αίτημα; Πώς μπορεί να ληφθεί υπόψη μέσα στη διαδικασία μεταβίβασης των εδαφών;

Αυτό γίνεται ακόμα πιο δύσκολο. Θυμάστε, κύριε Υπουργέ, ότι όταν συζητούσαμε το νομοσχέδιο, είχαμε επιμείνει, ότι στο σχήμα της «Μετάβασης Α.Ε.» έπρεπε να συμμετέχει και η τοπική κοινωνία στο διοικητικό συμβούλιο και στη γενική συνέλευση με μετοχική σύσταση. Δυστυχώς, δεν έγινε αποδεκτό.

Αυτό τώρα γίνεται ακόμα πιο σοβαρό και πάλι απευθύνομαι στον Δήμαρχο Αμυνταίου, όταν συνδυαστεί με την καθυστέρηση του χωροταξικού σχεδιασμού. Αντιεπιστημονικά έχουν γίνει τα πράγματα. Δηλαδή, θα έπρεπε πρώτα να έχει εκδοθεί το νέο περιφερειακό χωροταξικό πλαίσιο, που θα δώσει τις κατευθύνσεις, και στη συνέχεια, για να έχουν εφαρμοστικό χαρακτήρα, τα ειδικά πολεοδομικά σχέδια. Ο Δήμαρχος Αμυνταίου αναφέρθηκε στην επαναπόδοση εδαφών. Το πιο κρίσιμο εργαλείο, όμως, για την επαναπόδοση εδαφών στον πρωτογενή τομέα, είναι τα ειδικά πολεοδομικά σχέδια και δεν προχωράει τίποτε και από αυτά.

Και μάλιστα ήθελα να ρωτήσω: Αναφερθήκατε, κύριε Δήμαρχε, στις κοινωφελείς εταιρείες ΟΤΑ -πολύ σοβαρή παρέμβαση- σε συλλογικούς φορείς, αγροτικούς συνεταιρισμούς. Εγώ ξέρω, ότι στην περιοχή μας -είναι γνωστό ότι είμαι Βουλευτής Φλώρινας- υπάρχει μία κινητοποίηση τοπικών κοινωνιών και Δήμων, για να κάνουν πραγματικά αυτές τις ενεργειακές κοινότητες και δεν υπάρχει ηλεκτρικός χώρος. Δηλαδή, το ένα πρόβλημα έρχεται και ακουμπάει το άλλο και δεν ξέρω πώς αυτό μπορεί να λυθεί.

Αυτά για την ώρα και θα πούμε περισσότερα στην Ολομέλεια. Πάντως, εγώ θα παρακαλούσα να ακούμε λίγο περισσότερο τους φορείς της τοπικής κοινωνίας, την τοπική αυτοδιοίκηση, τους συλλογικούς φορείς. Ξέρουν καλύτερα την περιοχή, ξέρουν καλύτερα πώς μπορεί να γίνει ανάπτυξη και έχουν πολύ ενδιαφέρουσες προτάσεις, οι οποίες «πέφτουν στο κενό», ενώ δεν υπάρχει ο χώρος και ο μηχανισμός, όπως στο άρθρο 31, το οποίο θα δίνει κατευθείαν τα εδάφη, χωρίς την έκφραση γνώμης της τοπικής κοινωνίας.

Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Η διαβούλευση και η πρόσκληση των φορέων, γι’ αυτό τον λόγο υπάρχουν, κυρία Πέρκα, για να ακούμε απόψεις. Από εκεί και πέρα, στο τέλος, όλα κρίνονται πολιτικά, όπως καταλαβαίνετε. Εμείς κάνουμε τη δουλειά μας εδώ, δίνοντας τη δυνατότητα να ακουστούν όλες οι απόψεις.

Περνάμε τώρα στον κύκλο των απαντήσεων, δίνοντας τον λόγο στον κ. Χουρδάκη. **ΧΑΡΑΛΑΜΠΟΣ ΧΟΥΡΔΑΚΗΣ (Εκπρόσωπος Γραμματείας της Συντονιστικής Επιτροπής Αγώνα Αναπήρων (ΣΕΑΑΝ)):** Πρώτον, κύριε Πρόεδρε, στα χρόνια της πανδημίας αναδείχθηκε, ιδιαίτερα, η ανάγκη σύγχρονων τεχνολογικών βοηθημάτων υγειονομικού υλικού, άκρως απαραίτητων, για να μπορεί ένας που αρρωσταίνει, να παρακολουθεί την πορεία της υγείας του. Για παράδειγμα, το θερμόμετρο που πρέπει να είναι προσβάσιμο από αυτόν που έχει μερική όραση. Πολλοί ηλικιωμένοι το έχουν ανάγκη, αλλά και νεότεροι που έχουν σοβαρά προβλήματα με τα μάτια τους ή και είναι και ολικά τυφλοί.

Η τεχνολογία έχει δώσει λύσεις στο συγκεκριμένο ζήτημα. Όμως, πέρα ότι είναι πανάκριβα, καθώς κοστίζουν 35 ευρώ, ενώ ένα κοινό θερμόμετρα κοστίζει 2 ευρώ, αυτή τη στιγμή, στη χώρα μας δεν υπάρχει, γιατί δεν υπάρχει εσωτερική παραγωγή και επειδή εξαντλήθηκαν στην παγκόσμια αγορά, δεν υπήρχε ένας μηχανισμός κρατικός να εξασφαλίζει, σε αυτή την κρίσιμη βάση ένα τέτοιο χρήσιμο εργαλείο, ιδιαίτερα, στα χρόνια της πανδημίας, άκρως απαραίτητο για κάθε σπίτι και ουσιαστικά, να μην μπορούμε να το έχουμε στα χέρια μας. Όπως σας είπα 2 ευρώ κοστίζει στην αγορά ένα κοινό θερμόμετρο, 35 με 40 ευρώ πρέπει να το πληρώσει ο τυφλός και δεν καλύπτεται από πουθενά. Επίσης, ένα πιεσόμετρο κάνει 50 ευρώ, αν έχει ηχητική ομιλία, που δεν είναι απαραίτητο μόνο για έναν ολικά τυφλό, αλλά απαραίτητο και για έναν που έχει μερική όραση.

Όμως, υπάρχουν κι άλλα σοβαρά ζητήματα. Για παράδειγμα, υπάρχουν συνάνθρωποί μας με σοβαρούς ακρωτηριασμούς. Η επιστήμη έχει κάνει τεράστια βήματα. Πέρα ότι ως χώρα είχαμε κάνει τεράστια βήματα σε εργαστήρια για τεχνητά μέλη, που ήταν από τα καλύτερα στην Ευρώπη, τα διαλύσαμε, για να ενισχύσουμε τις μεγάλες εταιρείες του εξωτερικού, για να κάνουμε εισαγωγές, αυτή τη στιγμή υπάρχουν σύγχρονα τεχνητά μέλη, που, όμως, δεν καλύπτονται από τον ΕΟΠΥΥ.

Ο ΕΟΠΥΥ καλύπτει τις 5.000 ευρώ, όταν ένα πόδι πολύ λειτουργικό, που, πραγματικά, είναι θαύμα της επιστήμης, κάνει γύρω στις 15.000 ευρώ. Αυτός που δεν έχει, μπορεί να εξασφαλίσει; Είναι ανάγκη του του κάθε ανθρώπου να βελτιώνει την ποιότητα της ζωής του ή ο πατέρας να βλέπει το παιδί του να περπατάει, έστω και με ένα τεχνητό πόδι μετά από ένα ατύχημα;

Όμως, κύριε Πρόεδρε, επιτρέψτε μου να διαφωνήσω, με το ότι δεν αφορούν όλα αυτά το παρόν νομοσχέδιο. Μα, για τους ανάπηρους και την προσβασιμότητα των ΑμεΑ δεν είναι αυτό το νομοσχέδιο; Για ποιους μιλάμε για την προσβασιμότητα; Όταν μιλάμε για προσβασιμότητα στο δομημένο περιβάλλον, θα έπρεπε όλα αυτά τα ζητήματα οι χώρες μας να τα έχουν λύσει πολλά χρόνια πριν, όπως και η χώρα μας. Όμως, «φάγανε» και «ξαναφάγανε» οι εργολάβοι, για να γίνουν τα πεζοδρόμια προσβάσιμα, να γίνουν οι δρόμοι προσβάσιμοι, αλλά κανείς δεν ήλεγξε, αν τηρήθηκαν οι προδιαγραφές και το γιατί πάνω στα ίδια έργα, έγιναν καινούργια έργα, για να γίνουν προσβάσιμα ή γιατί δεν έγινε αλυσίδα έργων, για να μπορεί σε όλη τη διαδρομή που κινείται ένας παραπληγικός, να είναι, πλήρως, προσβάσιμο το δομημένο περιβάλλον.

Όμως, κανείς δεν νοιάστηκε από τους κυβερνώντες, όλα αυτά τα χρόνια, μέσα από τις μεγάλες συζητήσεις, περί προσβασιμότητας, για το αν θα έχει να πάει κάπου ο ανάπηρος, αν θα έχει σχολείο να πάει, αν θα έχει δουλειά να πάει, ενώ μπορεί να δουλέψει. Το ότι σήμερα δεκάδες χιλιάδες νέοι συνάδελφοί μας «μαραζώνουν» στα σπίτια τους, ενώ μπορούν να δουλέψουν, δεν είναι ένα «έγκλημα» κοινωνικό; Πολύ περισσότερο, όταν μιλάμε για προσβάσιμη τεχνολογία. Μα, ίσα-ίσα, οι νέες τεχνολογίες, τα 5G, δίνουν τεράστιες δυνατότητες να δουλέψει ο ανάπηρος στην παραγωγή, να σχεδιαστούν γραμμές παραγωγής σε μεγάλες επιχειρήσεις, που υπάρχει και πείρα από άλλες εποχές, μέχρι το να μπορέσει να χειριστεί ο οποιοσδήποτε έναν υπολογιστή, ακόμη και αυτός που δεν έχει χέρια ή δεν έχει μάτια.

Κι όμως, αντί να χρησιμοποιηθούν οι νέες τεχνολογίες, για να μπορέσουν να βελτιώσουν καθολικά την ποιότητα ζωής των ανθρώπων, να τους εντάξουν στην εκπαίδευση, στην παραγωγή, γιατί η δουλειά είναι αυτό που πραγματικά αναπτύσσει και καλλιεργεί τον άνθρωπο, με το να προσφέρει, χρησιμοποιούνται στο όνομα του ανταγωνισμού και του κέρδους, για να «πετάξουν» τον ανάπηρο από την παραγωγή. Πώς γίνεται, ενώ είμαστε στον 21ο αιώνα, να δουλεύουν σήμερα πολύ λιγότεροι ανάπηροι, ακόμη και στις δικές μας τις χώρες, που υποτίθεται λειτουργούμε με τους νόμους της αγοράς, λιγότεροι απ’ όσους δούλευαν πριν σαράντα και πενήντα χρόνια;

Παράδειγμα, στη χώρα μας στις αρχές της δεκαετίας του 1980, τέλη της δεκαετίας του 1970, δούλευαν 1.000 τυφλοί. Σήμερα, είναι καταγεγραμμένοι ως μισθωτοί μόνο 100. Για ποια προσβασιμότητα, λοιπόν, μπορούμε να μιλάμε; Πολύ περισσότερο, για ποια προσβασιμότητα μπορούμε να μιλάμε, όταν οι ανασφάλιστοι συνάνθρωποί μας, ούτε τα στοιχειώδη δεν μπορούν να έχουν και αργοπεθαίνουν; Χάσαμε κόσμο μέσα στην πανδημία που θα μπορούσε να είχε σωθεί, ενώ βασανίστηκαν πολλοί περισσότεροι.

Εμείς λέμε, ότι οι ανάπηροι είναι σε κίνδυνο, γι’ αυτό ο αγώνας είναι η μόνη διέξοδος. Γιατί δεν φτιάχνετε ένα δημόσιο, όπως διεκδικεί το αγωνιστικό αναπηρικό κίνημα, δημόσιο τεχνολογικό ινστιτούτο για την έρευνα και την παραγωγή τεχνολογικών βοηθημάτων για τους ανάπηρους, τους χρόνιους πάσχοντες και βεβαίως, εκεί που δεν μπορεί να γίνει αλλιώς, να γίνεται συλλογή και δωρεάν διάθεση γι’ αυτούς που έχουν ανάγκη;

Από την άποψη αυτή, φοβόμαστε ότι το νομοσχέδιο χρησιμοποιείται και στις άλλες παρεμβάσεις της Κυβέρνησης, για να συγκαλύψει ότι έρχονται τα πολύ χειρότερα. Να, γιατί εμείς προκρίνουμε τον αγώνα, την οργάνωση, τα μέτρα προστασίας για την ακρίβεια. Πρέπει αυτά τα τεχνολογικά βοηθήματα να δίνονται από το κράτος δωρεάν, για να μπορέσουμε να προστατεύσουμε τη ζωή των ανθρώπων, αλλά και να τους εντάξουμε στην κοινωνία, στην εκπαίδευση και στην παραγωγή.

Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Λυσσαίος.

**ΓΕΩΡΓΙΟΣ ΛΥΣΣΑΙΟΣ (Εκτελεστικός Διευθυντής του Συνδέσμου Βιομηχανιών Πλαστικών Ελλάδος (ΣΒΠΕ):** Ευχαριστώ, κύριε Πρόεδρε.

Ειπώθηκε κάτι για τις πλαστικές σακούλες από τον κ. Αποστόλου. Δεν είναι έτσι τα πράγματα. Έχει μειωθεί, κατά 80%, σύμφωνα με δικά μας στοιχεία, η χρήση πλαστικών σακουλών. Βλέπετε ότι στο σούπερ μάρκετ δεν δίνονται δωρεάν, τις αγοράζει ο κόσμος. Άρα, έχει μειωθεί η χρήση, κάτι που συμβαδίζει και με τη γραμμή τη δική μας, δηλαδή, να μειωθούν τα πλαστικά μιας χρήσης γενικότερα, για να μην επιβαρύνουν το περιβάλλον. Άρα, με την ίδια λογική ζητούμε στο άρθρο 17, παρ. γ΄ του ν.4736, να υπάρχει διενέργεια ελέγχου στην αγορά, ώστε να πληρώνεται σωστά το περιβαλλοντικό τέλος. Να παραμείνει, όμως, και η προηγούμενη παράγραφος, που έλεγε ότι πρέπει να υπάρχει έλεγχος και για τη σήμανση, ώστε να μην έρχονται προϊόντα από το εξωτερικό, τα οποία είναι χωρίς σήμανση και που δεν λένε, αν είναι ανακυκλώσιμα και δεν ξέρουμε τι άλλα υλικά έχουμε, ώστε να προστατευθεί η υγεία του καταναλωτή.

Αυτό ήθελα να σας πω. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Μπιτάκης.

**ΑΝΘΙΜΟΣ ΜΠΙΤΑΚΗΣ (Δήμαρχος Αμυνταίου):** Κύριε Πρόεδρε, κύριοι βουλευτές, γνωρίζετε όλοι, ότι μέσα στη δεκαετή οικονομική κρίση των μνημονίων, η χώρα απώλεσε το 25% του Ακαθάριστου Εθνικού Προϊόντος. Η Δυτική Μακεδονία, σε τρία χρόνια, θα απωλέσει το 50% του τοπικού προϊόντος. Αντιλαμβανόμαστε όλοι τον «βίαιο» τρόπο, με τον οποίο θα βιώσει η κοινωνία της Δυτικής Μακεδονίας όλη αυτή την κατάσταση. Σας μιλάω, ως Δήμαρχος του πρώτου Δήμου, ο οποίος είναι σε περιβάλλον απολιγνιτοποίησης, ενώ από το 2020 έκλεισε ο ΑΗΣ Αμυνταίου- Φιλώτα. Τι αναγκαστήκαμε να κάνουμε; Ανεβάσαμε τα δημοτικά τέλη που αφορούν στην τηλεθέρμανση του Αμυνταίου, καθώς δανειστήκαμε δύο βιολέβητες και στις 2 Νοεμβρίου βραβεύτηκε ο Δήμος Αμυνταίου γι’ αυτή την πρωτοβουλία, γιατί ενσωματώνουμε μέσα στη δραστηριότητά μας και την κυκλική οικονομία, παίρνοντας βιομάζα και από την τοπική κοινωνία, αξιοποιώντας υπολείμματα αγροτικά της περιοχής. Ανεβάσαμε, όμως, τα δημοτικά τέλη, κατά 32% και 10% φέτος, δηλαδή, 42%, για να ζεστάνουμε τους κατοίκους. Άρα, το θεωρώ, ιδιαίτερα, σημαντικό.

Αυτό το έκανε ο Δήμος Αμυνταίου, επαναλαμβάνω που είναι ο πρώτος Δήμος στην απολιγνιτοποίηση. Έρχονται ανάλογες αυξήσεις και στην υπόλοιπη κοινωνία της Δυτικής Μακεδονίας. Αύξηση 42%, αυτή την περίοδο, σε δημοτικά τέλη θέρμανσης είναι, ιδιαίτερα, αυξημένα. Άρα, θεωρώ, ιδιαίτερο, σημαντικό, στο άρθρο 31, να προβλεφθεί, κατά προτεραιότητα, η παραχώρηση εκτάσεων, με απόφαση του Υπουργού, στο δίκτυο ενεργειακών δήμων ή στη νέα εταιρεία τηλεθερμάνσεων που έχει συσταθεί με απόφαση της Πολιτείας. Μία έκταση 1.000 στρεμμάτων, 150.000 στρέμματα θα αποδώσει η ΔΕΗ στη «Μετάβαση Α.Ε.», ζητάει το δίκτυο τηλεθερμάνσεων -τυχαίο το νούμερο- χρειάζεται μελέτη να αναπτύξει, σε συνεργασία με τη ΔΕΗ, ένα φωτοβολταϊκό πάρκο, ώστε τα όποια έσοδα να έρθουν ως «αμορτισέρ» και να ανακουφίσουν το τιμολόγιο θέρμανσης των κατοίκων.

Επαναλαμβάνω, επειδή θεωρώ ότι η Δυτική Μακεδονία, βλέποντας τον χάρτη των περιφερειακών ενισχύσεων, έχει εφάμιλλες, παρόμοιες επιδοτήσεις με την Κεντρική Μακεδονία, με τη Θεσσαλία, εκεί όπου υπάρχουν λιμάνια, σιδηρόδρομοι, οδικοί άξονες, αεροδρόμια, βλέπω, και σας καταθέτω την προσωπική μου άποψη, μία στέρηση, πλέον. Ενώ στο πρώτο χρονικό διάστημα υπήρχε σημαντικό ενδιαφέρον για επενδύσεις στην περιοχή, όσον αφορά τη μεταποίηση προϊόντων πρωτογενούς τομέα, γιατί η κυρίαρχη οικονομία στην περιοχή μας είναι η αγροτική οικονομία, τώρα βλέπουμε μία υστέρηση επενδυτικού ενδιαφέροντος, καθ’ ότι κάποιος λογικά θα πάει κοντά σε αστικό κέντρο, κοντά σε περιοχές που υπάρχουν λιμάνια, αεροδρόμια, σιδηρόδρομοι, οδικοί άξονες.

Άρα, επαναλαμβάνω, ότι θα πρέπει να προβλεφθεί, κυρίως, η αξιοποίηση των εκτάσεων αυτών, να δώσουν θέσεις εργασίας, μέσα από τον πρωτογενή τομέα και μέσα από τη μεταποίηση προϊόντων πρωτογενούς τομέα. Γι’ αυτό, επαναλαμβάνω, ότι θα πρέπει να προβλεφθούν, κατά προτεραιότητα, χρήσεις γης που, είτε συμμετέχει ο Δήμος, είτε συλλογικότητες, όπως είναι συνεταιρισμοί, ομάδες παραγωγών, οι οποίες στοχεύουν στον πρωτογενή τομέα.

Είναι η μοναδική προοπτική, επαναλαμβάνω, για τη Δυτική Μακεδονία και σας μιλάει ένας δήμαρχος που έχει στα διοικητικά του του όρια τέσσερις λίμνες και σας μιλάω από μια περιοχή της Δυτικής Μακεδονίας που έχει το 70-75% των επιφανειακών υδάτων της χώρας. Ευχαριστώ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι εμείς σας ευχαριστούμε, κύριε Δήμαρχε, όπως και όλους τους εκπροσώπους των φορέων που συμμετείχαν στη συνεδρίαση της Επιτροπής μας και μας ενημέρωσαν.

Στο σημείο αυτό, κυρίες και κύριοι συνάδελφοι, ολοκληρώθηκε η συνεδρίαση που αφορούσε στην ακρόαση φορέων. Στην επόμενη συνεδρίαση θα ξεκινήσουμε με εσάς, κύριε Υπουργέ. Οπότε στη 13.00΄, στην ίδια Αίθουσα, συνεχίζουμε τη συζήτηση του νομοσχεδίου με την ψήφιση, επί της αρχής και την κατ’ άρθρον συζήτηση. Καλή συνέχεια.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Ανδριανός Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γκίκας Στέφανος, Καιρίδης Δημήτριος, Καρασμάνης Γεώργιος, Κεφαλογιάννη Όλγα, Κόλλιας Κωνσταντίνος, Μπουκώρος Χρήστος, Οικονόμου Βασίλειος, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Φόρτωμας Φίλιππος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος-Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Τζάκρη Θεοδώρα, Χαρίτσης Αλέξανδρος (Αλέξης), Γκόκας Χρήστος, Πάνας Απόστολος, Πουλάς Ανδρέας, Λαμπρούλης Γεώργιος, Αβδελάς Απόστολος, Αρσένης Κρίτων - Ηλίας και Λογιάδης Γεώργιος.

Τέλος και περί ώρα 11.20΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**